Porotalouden tulevaisuusryhmä 20.5.2022, Riku Lumiaro SLL

# Poronhoidon muutosryhmä – ehdotuksia uusiksi tavoitteiksi?

Ilmastonmuutos, luontokato ja yhteiskunnallinen kehitys tulevat vaikuttamaan merkittävästi poronhoitoon ja porotalouteen tulevina vuosikymmeninä. Suomi on jo mitatusti lämmennyt 2,6 astetta, uhanalaisia lajeja on prosentuaalisesti eniten tunturiluonnossa ja esimerkiksi osana vihreää siirtymää paine rakentaa lisää tuulivoimaa poronhoitoalueen tulee voimakkaasti kasvamaan.

Maankäytön paineet poronhoitoalueella ovat kasvaneet mm. metsätalouden, kaivosteollisuuden ja luontoturismin johdosta. Porolle tärkeät jäkälälaitumet ovat viime vuosikymmeninä vähentyneet määrällisesti, ja myös heikentyneet laadultaan. Tähän on vaikuttanut lämpenevä ilmasto ja porojen lisääntynyt laidunnuspaine jäljellä olevilla laitumilla. Paikoin muutos on johtanut jopa ylilaiduntamiseen. Samalla poronhoito on monin painoin selkeästi muuttunut kuten porojen talvitarhaus ja talvinen lisäruokinta ovat lisääntyneet.

Luonnonvarakeskuksen laidunselvityksien mukaan jäkäläbiomassa oli pudonnut viimeisen kymmenen vuoden aikana kaikissa laidunluokissa, kuten vanha tai nuori mäntämetsä tai tunturikankaat, keskimäärin 30,6 prosenttia. Ympärivuotisilla laidunalueilla jäkäläbiomassan putoaminen oli suurin (33,3 %) ja vain talvilaidunkäytössä olevilla laidunalueilla sekä kesälaidunalueilla se oli pienempi (Luke 33/2019). Toisaalta poron laidunnus on hidastanut metsärajan nousemista avotunturissa.

Muutoksiin sopeutuminen edellyttää kokonaisvaltaista porotalouden uudistamista.

### Porotalouden uudistuksessa tulisi huomioida seuraavat näkökulmat:

1. Taloudellinen kestävyys
2. Sosiaalinen oikeudenmukaisuus
3. Saamelaiskulttuurin jatkuvuus ja elinvoimaisuus
4. Ekologinen kestävyys

## Ilmastonmuutos ja ylilaidunnus aiheuttavat uhanalaisuutta

Uhanalaisuusarvioinnissa 2019 eniten taantumista havaittiin linnuilla ja jäkälillä, nisäkkäiden tilanne puolestaan on parantunut. Lajien elinympäristöistä heikentyneimmiksi osoittautuivat tunturipaljakat, suot ja vedet. Uhanalaisten tunturilajien osuus kaikista tuntureilla elävistä, arvioinnissa mukana olleista lajeista, on poikkeuksellisen suuri (37,9 %). Tunturilajien uhanalaistumiseen on vaikuttanut etenkin ilmastonmuutos.

Tunturiluonnolle asetettavat tavoitteet ovat keskeisesti kytköksissä porojen laidunpaineeseen. Valmisteilla olevan Suomen biodiversiteettistrategian tavoitteena on, että tunturikoivikoiden määrä ei vähene, tuntureiden arvokkaat lajistokeskittymät säilyvät ja että tuntureiden jäkälälaitumien kunto paranee selvästi nykyisestä. Ilmastonmuutoksella on suuri vaikutus tunturiluontoon ja sen vaikutuksia on tärkeää seurata. Ilmastonmuutoksen suoria ja epäsuoria vaikutuksia tunturiluontoon on kuitenkin vaikea estää muutamien uhanalaisten lajien suojeluhankkeita lukuun ottamatta.

## Poronhoitoalueen uudelleen arviointi

Uudelleen arvioinnissa huomioitaisiin jo tapahtunut ja tuleva ilmastonmuutos 50 vuoden ajanjaksolla. Tehdään kolme erilaista rajausvaihtoehtoa päätöksentekoa varten esimerkiksi:

* Kuusamo – Ranua – Tervola – Ylitornio
* Kuusamo – Posio – Rovaniemi – Pello
* Salla – Kemijärvi – Rovaniemi –Pello

Uudelleen arvioinnissa huomioitaisiin maatalouden rakennemuutos, pohjoisen luonnon monimuotoisuuden ja metsäpeuran suojelu (ilmastovyöhykkeet siirtävät pohjoisemmaksi) sekä suurpetokantojen hoitaminen ja yhteydet Skandinaviaan. Samalla huomioidaan maankäytön muutokset niin että säilyvällä poronhoitoalueella poronhoidon ja sen kulttuurin säilymisen merkitys päätöksenteossa korostuu niin että esim. kaivosteollisuus, tuulivoima jne. jäävät pienemmälle painoarvolle.

## Porotukien uudelleen arviointi ja muutos

Elinkeinon taloudellinen kannattavuuden parantaminen luo edellytykset pitkäaikaiselle toiminnalle. Toiminnan pitää olla liiketaloudellisesti kannattavaa.

Mahdollisia muutoksia tukiin

* Tukea maksetaan vain myytyjen porojen mukaan.
* Otetaan luopumiskorvaukset käyttöön.
* Sidottava päätoimiseen poroyrittäjyyteen >Tukia maksetaan vain päätoimisille poroyrittäjille.
* Alin poromäärä määritellään, mikä oikeuttaa tukeen.
* Ympäristötuki turvaamana luonnon monimuotoisuuden säilymistä ja vähentämään poron ylilaidunnusta.

## Tunturiluonnon monimuotoisuuden turvaaminen

Tunturi-Lappiin tulisi tehdä luonnon monimuotoisuuden turvaamissuunnitelma, jossa poron ylilaiduntamista rajoitetaan määrällisillä tavoitteilla ja aidatuilla alueilla.

* Määrälliset ja laadulliset tavoitteet luonnon monimuotoisuuden turvaamiseksi.
* Konkreettisten suojelutoimenpiteet kuten poroaitojen rakentamista uhanalaisten tunturikasvien kasvupaikoille.
* Oikeudenmukainen kompensaatio poromäärien vähentämiseksi.